b"\n_START_ARTICLE_\nJedid\n_START_PARAGRAPH_\nJedid (nou, modern) tamb\xc3\xa9 Djadid, Djedid i Jadid, fou un moviment pol\xc3\xadtic i cultural dels pobles turcs de la R\xc3\xbassia tsarista, aparegut vers 1880 entre els t\xc3\xa0tars de Kazan. Vers 1900 es va estendre a la major part dels intel\xc2\xb7lectuals turcs i va passar a ser dirigit per Ismail Gaspirali, rus Gasprinskiy (1851-1914), un t\xc3\xa0tar de Crimea que va dirigir la revista Terdj\xc3\xbcman (L'int\xc3\xa8rpret) fundada el 1885 i de tend\xc3\xa8ncies panisl\xc3\xa0miques i panturques i buscant amb una llengua comuna basada en l'otom\xc3\xa0. Despr\xc3\xa9s de la revoluci\xc3\xb3 de 1905 van trobar m\xc3\xa9s espais de llibertat, van col\xc2\xb7laborar amb l'esquerra, i es van estendre a l'\xc3\x80sia Central on foren l'embri\xc3\xb3 del moviment basmatxi. Els sovi\xc3\xa8tics els van considerar tra\xc3\xafdors i van perseguir els jedids a Europa i els basmatxis a \xc3\x80sia. Els jedids van restar fidels a la seva ideologia i el seu moviment cultural va existir fins vers 1930."